CELEX: 32021R1701
Language: mt
Date: 2021-09-21 00:00:00
Title: Regolament (UE) 2021/1701 tal-Parlament Ewropew u tal-Kunsill tal-21 ta’ Settembru 2021 li jemenda r-Regolament (UE) 2020/2222 biex jestendi l-perjodu tal-validità taċ-ċertifikati u l-liċenzji tas-sikurezza tal-impriżi ferrovjarji li joperaw permezz taċ-Channel Fixed Link (Test b’rilevanza għaż-ŻEE)

24.9.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 339/1
               
            
         REGOLAMENT (UE) 2021/1701 TAL-PARLAMENT EWROPEW U TAL-KUNSILL
         tal-21 ta’ Settembru 2021
         li jemenda r-Regolament (UE) 2020/2222 biex jestendi l-perjodu tal-validità taċ-ċertifikati u l-liċenzji tas-sikurezza tal-impriżi ferrovjarji li joperaw permezz taċ-Channel Fixed Link
         (Test b’rilevanza għaż-ŻEE)
         IL- PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 91(1) tiegħu,
         Wara li kkunsidraw il-proposta tal-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Wara li kkonsultaw il-Kumitat Ekonomiku u Soċjali Ewropew,
         Wara li kkonsultawil-Kumitat tar-Reġjuni,
         Filwaqt li jaġixxu skont il-proċedura leġiżlattiva ordinarja (1),
         Billi:
         
                     (1)
                  
                  
                     Sabiex tiġi żgurata konnettività bejn l-Unjoni u r-Renju Unit tal-Gran Brittanja u l-Irlanda ta’ Fuq (ir-“Renju Unit”) wara tmiem il-perjodu ta’ tranżizzjoni msemmi fl-Artikolu 126 tal-ftehim dwar il-ħruġ tar-Renju Unit mill-Unjoni Ewropea u l-Komunità Ewropea tal-Enerġija Atomika (2), kif ukoll il-kontinwità tal-operazzjonijiet tal-impriżi ferrovjarji stabbiliti u liċenzjati mir-Renju Unit li joperaw fiċ-Channel Fixed Link, ir-Regolament (UE) 2020/2222 tal-Parlament Ewropew u tal-Kunsill (3) estenda sat-30 ta’ Settembru 2021 il-perjodu ta’ validità tal-liċenzji maħruġa mir-Renju Unit skont id-Direttiva 2012/34/UE tal-Parlament Ewropew u tal-Kunsill (4)lill-impriżi ferrovjarji stabbiliti fit-territorju tiegħu, kif ukoll dak taċ-ċertifikati ta’ sikurezza maħruġa f’dawk l-impriżi skont id-Direttiva 2004/49/KE tal-Parlament Ewropew u tal-Kunsill (5)mill-Kummissjoni Intergovernattiva stabbilita skont l-Artikolu 10 tat-Trattat bejn ir-Renju Unit tal-Gran Brittanja u l-Irlanda ta’ Fuq u r-Repubblika Franċiża dwar il-bini u t-tħaddim minn konċessjonarji privati taċ-Channel fixed link, iffirmat f’Canterbury fit-12 ta’ Frar 1986 (it-“Trattat ta’ Canterbury”).
                  
               
                     (2)
                  
                  
                     Id-Deċiżjoni (UE) 2020/1531 tal-Parlament Ewropew u tal-Kunsill (6)tagħti s-setgħa lil Franza u lir-Renju Unit biex jikkonkludu ftehim internazzjonali li jissupplimenta t-Trattat ta’ Canterbury fir-rigward tal-applikazzjoni tar-regoli dwar is-sikurezza ferrovjarja fiċ-Channel Fixed Link. Madankollu, dak il-ftehim għadu ma ġiex konkluż u lanqas mhu probabbli li jiġi konkluż dalwaqt.
                  
               
                     (3)
                  
                  
                     F’dawk iċ-ċirkostanzi, Franza qed tinnegozja mar-Renju Unit ftehim transkonfinali skont l-Artikolu 14 tad-Direttiva 2012/34/UE dwar iċ-ċertifikati tas-sikurezza. Franza diġà nnegozjat ftehim bħal dan rigward il-liċenzji tal-impriżi ferrovjarji, kif innotifikat lill-Kummissjoni fl-1 ta’ Ġunju 2021 u kif awtorizzat mill-Kummissjoni fl-20 ta’ Awwissu 2021. Il-proċeduri interni meħtieġa skont il-liġijiet ta’ Franza u tar-Renju Unit għall-applikazzjoni proviżorja jew għad-dħul fis-seħħ ta’ dawk il-ftehimiet huma mistennija li jieħdu sitt xhur biex jitlestew wara l-iskadenza tal-miżuri previsti fir-Regolament (UE) 2020/2222, fit-30 ta’ Settembru 2021.
                  
               
                     (4)
                  
                  
                     Sakemm il-perjodu ta’ validità tal-liċenzji u taċ-ċertifikati tas-sikurezzama jiġix estiż sabiex il-ftehim transkonfinali dwar iċ-ċertifikati tas-sikurezza jkun jista’ jiġi nnegozjat, soġġett għall-valutazzjoni li trid issir u d-deċiżjoni ta’ implimentazzjoni li li trid tiġi adottata mill-Kummissjoni skont l-Artikolu 14 tad-Direttiva 2012/34/UE, u sabiex il-ftehim transkonfinali dwar iċ-ċertifikati tas-sikurezza u l-ftehim transkonfinali dwar il-liċenzji jiġu appliki jew konklużi b’mod proviżorju, l-operazzjonijiet tal-impriżi ferrovjarji kkonċernati fiċ-Channel Fixed Link ser jieqfu fit-30 ta’ Settembru 2021. Dan jikkawża tfixkil sinifikanti fit-trasport tal-passiġġieri u tal-merkanzija bejn l-Unjoni u r-Renju Unit.
                  
               
                     (5)
                  
                  
                     Għalhekk huwa fl-interess tal-Unjoni li testendi l-perjodu tal-validità ta’ dawk iċ-ċertifikati u l-liċenzji sal-31 ta’ Marzu 2022 billi temenda r-Regolament (UE) 2020/2222.
                  
               
                     (6)
                  
                  
                     Minħabba l-urġenza li tirriżulta mill-iskadenza tal-miżuri previsti fir-Regolament (UE) 2020/2222, huwa xieraq li ssir eċċezzjoni għall-perjodu ta’ tmien ġimgħat imsemmi fl-Artikolu 4 tal-Protokoll Nru 1 dwar ir-rwol tal-Parlamenti nazzjonali fl-Unjoni Ewropea, anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea dwar l-Enerġija Atomika.
                  
               
                     (7)
                  
                  
                     Minħabba li l-objettiv ta’ dan ir-Regolament, jiġifieri li jestendi l-perjodu ta’ validità taċ-ċertifikati ta’ sikurezza u l-liċenzji ta’ impriżi ferrovjarji li joperaw fiċ-Channel Fixed Link lil hinn mit-tmiem tal-perjodu ta’ tranżizzjoni, ma jistax jinkiseb b’mod suffiċjenti mill-Istati Membri iżda jista’ pjuttost, minħabba l-iskala u l-effetti tiegħu, jinkiseb aħjar fil-livell tal-Unjoni, l-Unjoni tista’ tadotta miżuri, f’konformità mal-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F’konformità mal-prinċipju tal-proporzjonalità kif stabbilit f’dak l-Artikolu, dan ir-Regolament ma jmurx lil hinn minn dak li hu neċessarju sabiex jintlaħaq dak l-objettiv.
                  
               
                     (8)
                  
                  
                     Sabiex il-miżuri previsti f’dan ir-Regolament ikunu jistgħu jiġu applikati b’mod immedjat, jenħtieġ li dan ir-Regolament jidħol fis-seħħ b’ urġenza fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea,
                  
               ADOTTAW DAN IR-REGOLAMENT:
         
            Artikolu 1
            Ir-Regolament (UE) 2020/2222 huwa emendat kif ġej:
            
                        (1)
                     
                     
                        L-Artikolu 3 huwa emendat kif ġej:
                        
                                    (a)
                                 
                                 
                                    fil-paragrafu 2, l-ewwel sentenza hija sostitwita b’dan li ġej:
                                    
                                       “2.   Iċ-ċertifikati tas-sikurezza msemmija fil-punt (b) tal-Artikolu 1(2) għandhom jibqgħu validi għal ħmistax-il xahar mid-data tal-applikazzjoni ta’ dan ir-Regolament.”;
                                    
                                 
                              
                                    (b)
                                 
                                 
                                    fil-paragrafu 3, l-ewwel sentenza hija sostitwita b’dan li ġej:
                                    
                                       “3.   Il-liċenzji msemmija fil-punt (c) tal-Artikolu 1(2) għandhom jibqgħu validi għal ħmistax-il xahar mid-data tal-applikazzjoni ta’ dan ir-Regolament.”;
                                    
                                 
                              
                  
                        (2)
                     
                     
                        fl-Artikolu 8, il-paragrafu 3 huwa sostitwit b’dan li ġej:
                        
                           “3.   Dan ir-Regolament għandu jieqaf japplika fil-31 ta’ Marzu 2022.”.
                        
                     
                  
         
            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fIl-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta’ Settembru 2021.
            
               
                  Għall-Parlament Ewropew
               
               
                  Il-President
               
               D.M. SASSOLI
            
            
               
                  Għall-Kunsill
               
               
                  Il-President
               
               G. DOVŽAN
            
         
         
            (1)  Il-pożizzjoni tal-Parlament Ewropew tal-15 ta’ Settembru 2021 (għadha mhix ippubblikata fil-Ġurnal Uffiċjali) u d-deċiżjoni tal-Kunsill tal-21 ta’ Settembru 2021.
         
            (2)  Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 29, 31.1.2020, p. 7).
         
            (3)  Ir-Regolament (UE) 2020/2222 tal-Parlament Ewropew u tal-Kunsill tat-23 ta’ Diċembru 2020 dwar ċerti aspetti ta’ sikurezza u konnettività rigward l-infrastruttura ferrovjarja fir-rigward tal-infrastruttura transfruntiera li tgħaqqad l-Unjoni mar-Renju Unit permezz taċ-Channel Fixed Link (ĠU L 437, 28.12.2020, p. 43).
         
            (4)  Id-Direttiva 2012/34/UE tal-Parlament Ewropew u tal-Kunsill tal-21 ta’ Novembru 2012 li tistabbilixxi żona ferrovjarja unika Ewropea (ĠU L 343, 14.12.2012, p. 32).
         
            (5)  Id-Direttiva 2004/49/KE tal-Parlament Ewropew u tal-Kunsill tad-29 ta’ April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzji tal-impriżi tal-linji tal-ferrovija u d-Direttiva 2001/14/KE fuq l-allokazzjoni tal-kapaċità tal-infrastruttura tal-linji tal-ferrovija u l-intaxxar tal-piżijiet għall-użu tal-infrastruttura tal-linji tal-ferrovija u ċ-ċertifikazzjoni tas-sigurtà (Direttiva dwar is-Sikurezza Ferrovjarja) (ĠU L 164, 30.4.2004, p. 44).
         
            (6)  Id-Deċiżjoni (UE) 2020/1531 tal-Parlament Ewropew u tal-Kunsill tal-21 ta’ Ottubru 2020 li tagħti s-setgħa lil Franza biex tinnegozja, tiffirma u tikkonkludi ftehim internazzjonali li jissupplimenta t-Trattat bejn Franza u r-Renju Unit tal-Gran Brittanja u l-Irlanda ta’ Fuq dwar il-bini u t-tħaddim minn konċessjonarji privati ta’ Channel Fixed Link (ĠU L 352, 22.10.2020, p. 4).